สังคมข่าวหุ้น
SET ปิดวานนี้ (22 ก.พ.) ที่ระดับ 1,691.12 จุด ลดลง 3.20 จุด (-0.19%) มูลค่าการซื้อขาย 93,075.45 ล้านบาท
SET ปิดวานนี้ (22 ก.พ.) ที่ระดับ 1,691.12 จุด ลดลง 3.20 จุด (-0.19%) มูลค่าการซื้อขาย 93,075.45 ล้านบาท
23 ก.พ. 2565

SET ปิดวานนี้ (22 ก.พ.) ที่ระดับ 1,691.12 จุด ลดลง 3.20 จุด (-0.19%) มูลค่าการซื้อขาย 93,075.45 ล้านบาท การซื้อขายหุ้นวานนี้ ดัชนีหุ้นไทยทำจุดสูงสุดที่ 1,691.62 จุด และระดับต่ำสุดที่ 1,673.31 จุด
นักวิเคราะห์ฯ เผยตลาดหุ้นไทยวานนี้ช่วงบ่ายปรับลดช่วงลบ หลังแบงก์ชาติรัสเซียประกาศพร้อมรักษาเสถียรภาพระบบการเงินหลังเงินรูเบิลดิ่งหนัก ส่งผลตลาดหุ้นรัสเซีย-ตลาดหุ้นยุโรปลดช่วงลบ และรัฐบาลยืนยันไม่ล็อกดาวน์แม้ผู้ป่วยโควิดเพิ่ม แรงซื้อกลุ่มโรงพยาบาลหนุน สลับแรงขายกลุ่ม Reopening วันนี้ยังต้องเกาะติดสถานการณ์ตึงเครียดรัสเซีย-ยูเครน ให้กรอบแนวรับ 1,680 จุด แนวต้าน 1,700 จุด
ครม.เคาะปรับปรุงโครงสร้างจัดเก็บภาษีสรรพสามิตรถยนต์ไฟฟ้ารวม 27 ประเภท หวังกระตุ้นผู้ประกอบการพัฒนาเทคโนโลยีชั้นสูง หนุนไทยเป็นฐานการผลิตยานยนต์ไฟฟ้าในอาเซียน พร้อมลดภาษีอากรขาเข้ารถอีวีแบบ CBU รวม 2 ปี คาดรัฐสูญรายได้ 60,000 ล้านบาท
“ชูเกียรติ รุจนพรพจี” ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY สยายปีก อาณาจักร Tech ครั้งสำคัญ เข้าถือหุ้นใหญ่ใน AIT ยักษ์ใหญ่วางระบบ IT ชั้นนำของไทย พร้อมเจาะตลาด CRM ฐานลูกค้า 100 ล้านบัญชี โดยเข้าถือหุ้นบักซี่บีส์ 30% และรุกตลาดปล่อยสินเชื่อรายย่อย 580 ล้านบาท ซื้อหุ้นนครหลวงเครดิต 25% คาดปีนี้ผลงานโตแรงต่อเนื่อง
บมจ.เอสซีไอ อีเลคตริค (SCI) ปี 2564 พลิกกำไร จากขาดทุนในปีก่อนหน้า บอร์ดอนุมัติตั้ง บ.ย่อย SCI VENTURE ลุยธุรกิจใหม่ ทั้งกัญชง, Tech company, เหมืองขุดคริปโต ฟากซีอีโอ “เกรียงไกร เพียรวิทยาสกุล” ระบุ ปี 2565 เติบโตต่อเนื่อง เดินหน้าประมูลงานใหม่ พร้อมเข้าร่วมประมูลโรงไฟฟ้าชุมชนเฟส 2 และพลังงานทดแทนอื่น ๆ ตามแผน PDP
VNG ประกาศงบปี 2564 พลิกกำไรในรอบ 4 ปี แตะ 1,293.8 ล้านบาท เพิ่มขึ้นกว่า 319% เทียบปีที่ผ่านมาขาดทุนสุทธิ 590.5 ล้านบาท รับอานิสงส์ตลาดโลกฟื้นตัว หลังโควิด-19 คลี่คลาย ทั่วโลกคลายล็อกดาวน์ ดีมานด์สินค้าเพิ่มขึ้น ฟากผู้บริหาร “วรรธนะ เจริญนวรัตน์” มั่นใจรายได้ และกำไรปี 2565 โตก้าวกระโดด พร้อมส่งแผ่น OSB บุกตลาดต่างประเทศ ด้านบอร์ดไฟเขียวปันผลปี 2564 เป็นเงินสดในอัตรา 0.40 บาท/หุ้น คิดเป็น Dividend Yield 5%
บมจ.ซิก้า อินโนเวชั่น (ZIGA) ผนึกพันธมิตรร่วมทุนตั้ง 2 บริษัทย่อย รุกขยายธุรกิจเหมืองขุดบิตคอยน์ ต่อยอดธุรกิจ Digital Technology พร้อมลุยสร้างอาณาจักรใหม่ เพิ่มศักยภาพธุรกิจเหมืองขุดบิตคอยน์ ตั้งเป้ามีเครื่องขุด 400 เครื่องในไตรมาสแรกปีนี้ พร้อมลงทุนต่อยอดไปธุรกิจเกมออนไลน์ หวังเพิ่มแหล่งรายได้ใหม่ และธุรกิจโครงสร้างโรงเรือนกัญชง-กัญชา สนับสนุนการเติบโตอย่างก้าวกระโดด
“เอกกมล ประสพผลสุจริต” ประธานเจ้าหน้าที่บริหารสายการเงิน บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ปลื้ม!! ทริสเรทติ้งเพิ่มอันดับเครดิตองค์กร เป็น “BBB” จาก “BBB-” ด้วยแนวโน้ม “Stable” สะท้อนผลการดำเนินงานที่แข็งแกร่งต่อเนื่อง โดยในปี 2565 ASIAN วางแผนจะขยายกำลังการผลิตเพิ่มขึ้นเป็น 42,000 ตัน จาก 38,000 ตันต่อปี เพื่อตอบสนองความต้องการอาหารสัตว์เลี้ยงที่คาดว่าจะเพิ่มขึ้นอย่างรวดเร็วในช่วง 2-3 ปีข้างหน้า และไฮไลท์ที่น่าจับตา การนำเอเชี่ยนอะไลอันซ์ อินเตอร์เนชั่นแนล หรือ AAI บริษัทย่อยซึ่งดำเนินธุรกิจผลิตทูน่าและอาหารสัตว์เลี้ยง เข้ามาระดมทุนสยายปีกโตใน SET